Author: zsobolicova
Last saved by: janculova
Company: MDPT

Predkladacia správa

	Uznesením vlády Slovenskej republiky č. 704 z 15.augusta 2007 k návrhu urýchlenia postupu výstavby vybranej nadradenej cestnej dopravnej infraštruktúry na Slovensku bola ministrovi dopravy, pôšt a telekomunikácií uložená úloha B.2. vybrať koncesionára/koncesionárov pre vládou schválené projekty PPP na vybrané úseky nadradenej cestnej dopravnej infraštruktúry v rezorte MDPT SR.

Pre uvedenie PPP projektov do celkového kontextu je nutné zdôrazniť nasledovné postupné kroky a skutočnosti, ktoré sa podarilo dosiahnuť:

1.	ide o prvý, tzv. pilotný zámer o PPP projekt na Slovensku, ktorý je z hľadiska celkovej akceptácie PPP projektov kľúčový a rozhodujúci;
2.	uchádzači i financujúce banky, vrátane Európskej banky pre obnovu a rozvoj a Európskej investičnej banky pozitívne hodnotia profesionalitu procesov zvládnutia koncesného dialógu a komunikácie s uchádzačmi a ich poradcami; rovnako vysoko hodnotená je príprava súťažných podkladov a všetkých súťažných oznámení vo veľmi krátkom čase a vysokej kvalite
3.	vysoko je hodnotené odkonzultovanie prípravy koncesnej dokumentácie; rovnako vysoko je oceňovaná aj jej kvalita v oblasti právnej, finančnej a obchodnej;
4.	v rámci štruktúrovaných debát s uchádzačmi sa vytvoril akceptovateľný a sofistikovaný platobný mechanizmus, na základe ktorého dokážu štát i uchádzači spresňovať svoje očakávania vzájomných platieb a ich korekcií;
5.	vyššie uvedené sa udialo po zavedení významných legislatívnych zmien a organizačných opatrení pod gesciou MDPT SR tak, aby sa maximalizoval priestor pre vedenie koncesných dialógov k úspešným projektom;
6.	napriek finančnej kríze a istých deficitoch v príprave projektov sa MDPT SR stále darí udržať eminentný záujem uchádzačov na týchto projektoch;
7.	napriek problémom pomenovaným v tomto materiáli MDPT SR projekt vedie ďalej s cieľom ho dokončiť v očakávaných ambicióznych termínoch.
 
Na základe uznesenia č. 704/2007 a uznesení vlády č. 753 z 5.septembra 2007 a 1016 z 28. novembra 2007 MDPT SR začalo obstarávanie vybraných úsekov diaľnice D1 a rýchlostnej cesty R1 v mesiacoch november a december 2007 s plánovaným termínom podpisu koncesných zmlúv v mesiaci september 2008. Vzhľadom na niektoré nedostatky v príprave stavieb zaradených do PPP projektov je pôvodný harmonogram uzatvárania zmlúv s koncesionármi posunutý. Keďže proces obstarania posledného balíka vybraných úsekov diaľnice D1 začal v apríli  2008, predpoklad uzavretia poslednej koncesnej zmluvy je najskôr v II. štvrťroku 2009.

Materiál nemá finančný, ekonomický, enviromentálny vplyv, vplyv na zamestnanosť a podnikateľské prostredie, preto sa predmetná doložka neprikladá.

Materiál po prerokovaní vládou nemá byť predložený inému orgánu.